Öldungadeildarþingmenn Repúblikanaflokksins vilja stutt réttarhöld yfir Donald Trump og vilja ekki kalla til vitni . Þá vilja þeir hafa réttarhöldin eftir áramót . Það er þvert á vilja Trump sem vill kalla til þó nokkur vitni því hann telur að framburður þeirra myndi skaða pólitíska andstæðinga hans . Þingmennirnir eru þó ekki sömu skoðunar og telja að réttarhöldin gætu orðið að pólitískum sirkus . Þá segja Repúblikanar að engin þörf sé á því að kalla til umdeild vitni ef það muni hvort eð er ekki hafa áhrif á niðurstöðuna . Fastlega er búið við því að dómsmálanefnd fulltrúadeildar Bandaríkjaþings muni samþykkja tvær ákærur gegn Trump fyrir embættisbrot í dag og að öll deildin muni gera það snemma í næstu viku . Einhverjir þingmenn Demókrataflokksins eru líklegir til að greiða atkvæði gegn ákærunum en þrátt fyrir að munu Demókratar eiga nógu mörg atkvæði til að koma málinu til öldungadeildarinnar . Sjá einnig : Ákæra Trump fyrir að misnota vald sitt og standa í vegi þingsinsTrump vill meðal annars kalla þau Adam B. Schiff , Nancy Pelosi , Joe og Hunter Biden og uppljóstrarann sem kom upp um viðleitni Trump til að fá yfirvöld Úkraínu til að rannsaka Biden feðgana og forsetakosningarnar í Bandaríkjunum 2016 . Kvörtun uppljóstrarans leiddi til þess að fulltrúadeild þingsins hóf rannsókn á því hvort Trump hafi brotið af sér í starfi . Mitch McConnel , leiðtogi Repúblikanaflokksins í öldungadeildinni . AP / J. Scott Applewhite Samkvæmt heimildarmönnum Washington Post varaði Mitch McConnel , leiðtogi Repúblikanaflokksins í öldungadeildinni , aðra þingmenn sérstaklega við því að kalla þetta fólk til vitnisburðar . Demókratar gætu fengið það í gegn að kalla til eigin vitni , eins og Mike Pence , varaforseta , og Mick Mulvaney , starfandi starfsmannastjóra Hvíta hússins . Trump hefur meinað þeim tveimur og mörgum öðrum í ríkisstjórn hans að bera vitni . Réttarhöldin sjálf gætu tekið einungis tvær vikur , þar sem forsvarsmenn rannsóknarinnar á fulltrúadeildinni munu flytja mál sitt og lögmenn Hvíta hússins munu verja forsetann . Þingmenn myndu svo greiða atkvæði um örlög forsetans en fastlega má búast við því að honum verði ekki vísað úr embætti þar sem Repúblikanar eru í meirihluta á öldungadeildinni . McConnell vill sérstaklega ekki draga réttarhöldin á langinn þar sem hann vill ekki að þau komið niður á kosningabaráttu flokksins í kosningunum á næsta ári . Hann hefur aldrei lýst því yfir opinberlega hvernig hann vill að réttarhöldin fari fram . Á fundi með öðrum þingmönnum í vikunni vísaði hann í tvo möguleika . Annar væri að halda réttarhöld þar sem báðir aðilar fá að kalla til vitni . Hinn væri að þingmenn ákváðu að „ þeir hafi heyrt nóg og telji sig vita hvað muni gerast “ . Þingmaðurinn Pat Roberts segir ljóst hvað McConnell átti við . Hann vilji klára þetta sem fyrst . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .